**Az óvodai beiratkozásról szóló**

**17/2021. (III.2.) számú határozat melléklete**

**HIRDETMÉNY**

a 2021/2022. nevelési évre való beiratkozásról

*Értesítjük a Tisztelt Szülőket, hogy a Kétegyháza Nagyközség Önkormányzatának fenntartásában működő Kétegyházi Napsugár Óvodába a 2021/2022. nevelési évre az*

*óvodás korú gyermekek jelentkezése a járványügyi szempontok figyelembevételével*

*az alábbi időbeosztásban történik*

***2021. április 20. kedd 8-17 óra között;***

***2021. április 21. szerda 8 -17 óra között;***

***2021. április 22. csütörtök 8 – 17 óra között;***

***2021. április 23. péntek 8 – 17 óra között***

*az intézmény Kétegyháza, Szent Imre utca 37. szám alatti épületében.*

***Fent jelzett időpontokban kell beíratni azokat a gyermekeket, akik 2021. augusztus 31-ig betöltik legalább a 3. életévüket és óvodai jogviszonnyal nem rendelkeznek.***

Az óvodai jogviszony létesítésével összefüggő eljárás rendjére a nemzeti köznevelésről szóló 2011. évi CXC. törvény (továbbiakban: Nkt.), valamint a nevelési-oktatási intézmények működéséről és a köznevelési intézmények névhasználatáról szóló  20/2012. (VIII. 31.) EMMI rendelet (továbbiakban: Rendelet) az irányadó.

Az Nkt. 8. § (1) bekezdése értelmében az óvoda a gyermek hároméves korától a tankötelezettség kezdetéig nevelő intézmény, amely a gyermeket fokozatosan, de különösen az utolsó évében az iskolai nevelés-oktatásra készíti fel. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

Az Nkt. 8. § (2) bekezdése szerint a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.

Az óvodai felvétel, átvétel jelentkezés alapján történik. (Nkt. 49. § (1) bekezdés)

A gyermeket elsősorban abba az óvodába kell felvenni, átvenni, amelynek körzetében lakik vagy ahol szülője dolgozik. A felvételről, átvételről az óvoda vezetője dönt. (Nkt. 49. § (1) bekezdés)

A települési önkormányzat közzéteszi az óvoda felvételi körzetét, valamint az óvoda nyitva tartásának rendjét. Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda). (Nkt. 49. § (1) bekezdés).

A szülő gyermeke adottságainak, képességeinek, érdeklődésének megfelelően, saját vallási, világnézeti meggyőződésére, nemzetiségi hovatartozására tekintettel szabadon választhat óvodát. (Nkt. 72. § (2) bekezdés)

**A Kétegyházi Napsugár Óvoda felvételi körzete megegyezik** Kétegyháza Nagyközség közigazgatási területével.

**A gyermek óvodai beíratásához szükséges közokiratok, dokumentumok**

• a gyermek személyi azonosítására alkalmas, a gyermek nevére kiállított személyi azonosító és lakcímet igazoló hatósági igazolvány (lakcímkártya);

• a szülő személyi azonosítására alkalmas személyi azonosító és lakcímet igazoló hatósági igazolvány (lakcímkártya);

• a gyermek TAJ kártyája;

• a gyermek születési anyakönyvi kivonata;

• az integráltan nevelhető sajátos nevelési igényű gyermek felvételéhez a szakértői és rehabilitációs bizottság javaslata, amennyiben rendelkezésre áll;

• óvodai beiratkozási lap.

Az Emberi Erőforrások Minisztere 19/2021. (III.10.) számú EMMI határozata értelmében az óvodába elektronikusan is be lehet iratkozni a 2021/2022. nevelési évre. Ebben az esetben a beiratkozáshoz szükséges iratok bemutatására az első óvodai nevelési napon kerül sor.

A nem magyar állampolgár kiskorú esetében, a gyermek akkor válik óvodai ellátásra jogosulttá, továbbá akkor tanköteles Magyarországon, ha

- menekült, oltalmazott, menedékes, valamint a menedékjogról szóló 2007. évi LXXX. törvény 25/B. § (1) bekezdés b) pontja alapján befogadott jogállású;

- a szabad mozgás és tartózkodás jogával rendelkező személyek beutazásáról és tartózkodásáról szóló törvény szerint a szabad mozgás és tartózkodás jogát Magyarországon gyakorolja;

- a harmadik országbeli állampolgárok beutazásáról és tartózkodásáról szóló törvény hatálya alá tartozik és bevándorolt vagy letelepedett jogállású, vagy Magyarország területén való tartózkodásra jogosító engedéllyel rendelkezik.

A feltételek meglétét a tanuló nevelési-oktatási intézménybe történő felvételénél igazolni kell. (Nkt. 92. §)

Az óvodai felvétel tárgyában hozott döntés közlésének határnapja legkésőbb a beiratkozásra kiírt utolsó határnapot követő harmincadik nap, azaz, 2021. május 25. (Rendelet 20. § (1a)h)

Az óvoda vezetője a felvételi kérelem elbírálásáról – a döntést megalapozó indoklással, valamint a fellebbezésre vonatkozó tájékoztatással – írásban értesíti a szülőt.

**A jogorvoslati eljárás szabályai**

Az óvoda döntése ellen a szülő a közléstől, ennek hiányában a tudomására jutásától számított tizenöt napon belül eljárást indíthat az óvodavezetőnél (Nkt. 37. § (2)).

Az óvodavezető döntése tekintetében a Nkt. 37. § (1-3) bekezdései, valamint 38. §-a alapján a fenntartó jár el és hoz másodfokú döntést. Az eljárás illetékmentes.

A szülő – jogszabálysértésre hivatkozással – másodfokú döntés bírósági felülvizsgálatát kezdeményezheti a közléstől számított harminc napon belül.

A jogorvoslati kérelem elbírálása során a tényállás tisztázására, a határidők számítására, a döntés kérelemre vagy hivatalból történő kijavítására, kicserélésre, kiegészítésére, módosítására vagy visszavonására az általános közigazgatási rendtartásról szóló 2016. évi CL. törvény rendelkezéseit kell megfelelően alkalmazni (Nkt. 38. § (3))

**Integráltan nevelhető sajátos nevelési igényű gyermekek óvodai felvételéről**

A sajátos nevelési igényű gyermeknek, tanulónak joga, hogy különleges bánásmód keretében állapotának megfelelő pedagógiai, gyógypedagógiai, konduktív pedagógiai ellátásban részesüljön attól kezdődően, hogy igényjogosultságát megállapították. A különleges bánásmódnak megfelelő ellátást a szakértői bizottság szakértői véleményében foglaltak szerint kell biztosítani. A szülő választja ki a sajátos nevelési igényű tanuló számára megfelelő ellátást nyújtó nevelési-oktatási intézményt az illetékes szakértői bizottság szakértői véleménye alapján, a szülő és a gyermek igényeinek és lehetőségeinek figyelembevételével.

Tájékoztatjuk a Tisztelt Szülőket, hogy a sajátos nevelési igényű gyermekek számára integrált óvodai nevelés a Kétegyházi Napsugár Óvodában Alapító Okirat szerint folyik.

**Az óvodai kötelezettség nem teljesítése esetén alkalmazható jogkövetkezményekről**

A szabálysértésekről, a szabálysértési eljárásról és a szabálysértési nyilvántartási rendszerről [szóló 2012. évi II. törvény 247. § (1) bekezdés a) pontja alapján szabálysértést követ el és pénzbírsággal sújtható az a szülő](https://net.jogtar.hu/jogszabaly?docid=a1200002.tv#lbj0id7045)vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be.

 Dr. Rákócziné Tripon Emese S.k.

 polgármester